google/wiki40b huggingface dataset:
Daiva Račiūnaitė-Vyčinienė

Biografija

Daiva Račiūnaitė 1985 m. baigė folkloro studijas (pas Laimą Burkšaitienę) Lietuvos konservatorijoje, 1989 m. – Leningrado teatro, muzikos ir kinematografijos instituto folkloro aspirantūrą (pas Izalijų Zemcovskį). Vėliau 1985–1993 m. dirbo, o nuo 1989 m. pradėjo dėstyti Lietuvos muzikos ir teatro akademijoje, nuo 2001 m. – akademijos Etnomuzikologijos katedros vedėja. 1993 m. apsigynė daktaro disertaciją, nuo 2011 m. – profesorė.
2010 m. Daiva Račiūnaitė‑Vyčinienė tapo Muzikologijos instituto Etnomuzikologijos skyriaus vyr. moksline bendradarbe, 2003 m. – Europos etnomuzikologijos seminaro nare, 2010 m. – Tarptautinės tradicinės muzikos tarybos nare. Dalyvauja Europos daugiabalsės muzikos tyrimų centro veikloje, Vokalinės polifonijos tyrimų centro Tbilisyje narė, nuolatinė Vokalinės polifonijos tyrėjų simpoziumų dalyvė. Lietuvos valstybinio mokslo ir studijų fondo (nuo 2006 m.) ir tarptautinės mokslinės duomenų bazės „Lituanistika“ ekspertė (nuo 2007 m.).
Daiva Račiūnaitė‑Vyčinienė parengė bylą sutartinėms patvirtinti UNESCO globojamu žmonijos žodinio ir nematerialaus paveldo šedevru (įgyvendinta 2010 m.). Rengė televizijos, radijo laidas, pirmininkavo arba rengė festivalius Skamba skamba kankliai, Baltica, Tramtatulis.
2002 m. apdovanota Jono Basanavičiaus premija.
Vyras – muzikologas, muzikos atlikėjas Evaldas Vyčinas.

Muzikinė veikla

Daiva Račiūnaitė‑Vyčinienė yra sutartinių kolektyvo Trys keturiose narė (nuo 1986 m.), rūpinasi sutartinių sklaida Lietuvoje ir užsienyje. Dalyvavo tarptautiniuose folkloro festivaliuose Baltica, Smithsonian folkloro festivalyje Vašingtone (1998 m.), tarptautiniuose festivaliuose Najstarsze piesni Europy (Liublinas, 1999 m.), Nordisches Klang (Greifsvaldas, 1996 m.), Etnomuzikologija i izvođaštvo: Sloveni, Baltik, Balkan (Belgradas, 2008 m.), šiuolaikinės muzikos festivaliuose MaerzMusik (Berlynas), Jauna muzika, Gaida (visi 2003 m.), Festival 4020 [mehr als musik] minimal: maximal (Lincas, 2008 m.), TonLagen (Drezdenas), Baltic Festival (Briugė, abu 2010 m.) ir kituose. Atliko sutartines ir kompozitorių A. Martinaičio, R. Mažulio, A. Jasenkos, L. Rimšos ir L. Paulauskio kūrinius, sukurtus šiems festivaliams. Koncertavo Europos valstybėse, Japonijoje, JAV.
Nuo 1986 m. Daiva Račiūnaitė‑Vyčinienė dalyvauja folkloro ansamblio Visi (vadovas Evaldas Vyčinas) koncertinėje ir kitoje veikloje. 1985–1996 m. Vilniaus naujosios muzikos ansamblio (vadovas Šarūnas Nakas) narė.

Mokslinė veikla

Daiva Račiūnaitė‑Vyčinienė dirba šiuose baruose: Europos tradicinė polifonija; sutartinės ir kitos lietuviškos daugiabalsiškumo rūšys; folkloro atlikimo ypatumai; folkloras vaikų muzikinio ugdymo sistemoje; mitologija; pasaulėžiūra; lingvistika; šiuolaikinės folkloro interpretacijos formos ir kita.
1962 m. Formulės 1 sezonas

Sezono apžvalga

1962 m. sezone visiškai dominavo britiškos komandos - British Racing Motors, Lotus-Climax, Cooper-Climax ir Lola-Climax. Šių ekipų lenktynininkai pelnė 8 pergales ir vos vieną pelnė Porsche ekipa. Čempione tapo British Racing Motors ekipa, pelniusi 4 pergales ir dar tris kartus finišavusi ant nugalėtojų pakylos. 
Asmeninės įskaitos nugalėtoju tapo britas Graham Hill, pelnęs 4 pergales ir 2 antrąsias vietas. Antroje vietoje likusį kitą britą Jim Clark Hill aplenkė 12 įskaitinių taškų.
Songino Chairchanas

Songino Chairchanas (mong. Сонгинохайрхан 'svogūnų kalnas') – vienas iš 9 Mongolijos sostinės Ulan Batoro rajonų. Turi 21 choroo (mong. хороо). Antras pagal dydį ir plotą. Įkurtas 1965 m.
Songino Chairchanas yra Ulan Batoro vakaruose, Songino Chairchan Ulo (vienas iš keturių Ulan Batoro kalnų) papėdėje.
Rajono plotas yra 1200,6 km². 2006 m. rajone gyveno 204 587 žmonės. Gyventojų skaičius gana sparčiai auga (5,2% per metus).
Zenonas Matonis

Biografija

1981 m. Vilniaus statybos technikume baigė pramoninę ir civilinę statybą, technikas – statybininkas.
1999–2004 m. Vilniaus Gedimino technikos universitete įgijo pastatų sistemų inžinieriaus kvalifikaciją, 2006 m. ten pat – aplinkos inžinerijos magistro laipsnį.
1999–2010 m. Trakų rajono savivaldybės Vietinio ūkio skyriaus vedėjas. 2010-2011 m. Transporto investicijų direkcijos struktūrinių fondų skyriaus vyr. specialistas. Nuo 2011 m. UAB "Trakų vandenys" direktoriaus pavaduotojas gamybai.
1997 m. Lietuvos socialdemokratų partijos Trakų rajono skyriaus narys. 2000 m. buvo išrinktas į Trakų rajono savivaldybės tarybą, bet dėl užimamų pareigų turėjo atsisakyti mandato. Nuo 2011 m. Trakų rajono savivaldybės tarybos narys. Nuo 2019 m. sausio 1 d. nepartinis.
Moka prancūzų, rusų, lenkų kalbas. Žmona Aušra, dukros Lina, Asta.
Velskas

Istorija

Velskas minimas nuo 1137 metų, 1397 m. minimas kaip valsčius. 1462 m. atiteko Maskvos valstybei. 1780 m. gavo miesto teises, garsėjo deguto gamyba (deguto statinė pavaizduota miesto herbe), XIX a. tapo linininkystės ir medienos apdirbimo centru. XIX a. pabaigoje į miestą imta tremti valdžiai politiškai nepalankius žmones.
Leonavas (Kaunas)

Istorija

Iki 1960 metų kaimas (dar vadintas Leonava) buvo kairiajame Nemuno krante, priešais Strėvos žiotis 54°48′20″ š. pl. 24°14′20″ r. ilg., tačiau perkeltas labiau į vakarus nuo Nemuno dėl to, kad statant Kauno vandens jėgainę pakilo vandens lygis ir buvusi gyvenvietė atsidūrė po vandeniu.

Aplinkinės gyvenvietės

ViršužiglisArlaviškės
Deontologija

Deontologinė etika arba deontologija (gr. δέον, deon - pareiga, prievolė +  gr. -λογία, -logia - mokslas) – etikos teorija, teigianti, kad poelgiai yra savaime geri arba blogi, nepriklausomai nuo jų pasekmių. Nors teorijos šalininkai sutinka, kad pasekmės yra svarbu, jie teigia, jog mes privalome daryti savaime gerus poelgius (pavyzdžiui, sakyti tiesą), net jei jų pasekmės bus blogos. 
Deontologija yra supriešinamos su pasekmizmu, kuris teigia, kad kiekvieno poelgio arba veiksmo moralinė vertė slypi vien tik jo pasekmėse. Vis dėlto deontologija nėra tas pats kaip moralinis absoliutizmas. Deontologai, kurie taip pat yra moralinio absoliutizmo šalininkai, tiki kad kai kurie poelgiai yra neteisingi nesvarbu kokius padarinius jie sukeltų. Vienas iš tokių buvo Imanuelis Kantas, kuris ginčijosi, kad meluoti yra visada blogai - net jei žmogžudys klausia, kur slepiasi jo potenciali auka. Deontologai, kurie nepritaria absoliutizmui, kaip W. D. Rosas teigia, jog geros melavimo pasekmės kartais gali paversti melavimą teisingu pasirinkimu. Kita deontologijos forma, kurios šalininkai s buvo Renė Dekartas, Viljamas Okamas ir XVIII a. kalvinistai, teigia, kad reikia daryti tai, ką įsako dievas.

Dieviškojo įsakymo teorija

Dieviškojo įsakymo teorija iš tikro yra grupė susijusių teorijų, teigiančių, kad poelgis yra teisingas, jei dievas paskelbė, kad jis yra teisingas. Tai yra deontologijos forma, nes teisingais poelgiais laikomi tie, kurie patenkina pareigą laikytis dievo nurodymų, o ne tie, kurie atneša geriausias pasekmes. Jei žmonės nedirba per šabą dėl to, kad taip įsakė dievas, tai jie elgiasi moraliai, bet jei jie nedirba per šabą dėl tingėjimo, tai jų poelgis nėra moralus, net jei fiziškai atlikti veiksmai visiškai sutaptų. Jei dievas įsako netrokšti kaimyno turto, tai to daryti ir nereikėtų, net jei tas troškimas padidintų žmonių motyvaciją dirbti ir siekti savo tikslų, kas atneštų geresnes pasekmes. Be to, pasaulis, kuriame žmonės trokšta savo kaimynų turto nebūtų laikomas geru, net jei žmonės tokiame pasaulyje būtų laimingesni nei tokiame, kur kaimyno turto nėra trokštama.
NŠ Mura

Istorija

2005 m. buvo įkurtas ND Mura 05 klubas, tačiau 2012 m. komanda buvo išformuota, o klubas likviduotas.
2012 m. vasarą buvo įkurtas naujas klubas ir pavadintas NŠ Mura. 
2017/2018 m. sezone debiutavo Antroje lygoje ir tapo nugalėtojais, tuo pačiu užsitikrino galimybę dalyvauti Pirmoje lygoje.
Folklando (Malvinų) Salų vėliava

Folklando (Malvinų) Salų vėliava – Jungtinės Karalystės valdos Folklando (Malvinų) Salų oficialus simbolis. Kaip ir daugeliu kitų britų kolonijų atveju, vėliavą sudaro Jungtinės Karalystės mėlynoji vėliava (dar vadinama „Sąjungos vėliava“) ir kolonijos herbas dešiniojoje pusėje.
Pirmoji vėliava Folklando (Malvinų) Saloms sukurta 1876 m. Vietoje dabartinio herbo ten vaizduotas britų naujakurius atgabenęs laivas „Hebe“ ir jautis (salose ganėsi sulaukėję galvijai). 1925 m. herbas pakeistas – pavaizduotas vietinės gyvūnijos atstovas jūrų liūtas ir vieno iš salų atradėjų Džono Deivio laivas „Desire“ bei šūkis Desire the Right („siek to, kas teisinga“). 1948 m. herbas pakeistas į dabartinį – su avinu ir „Desire“ laivu bangose, tik iki 1999 m. vaizduotas baltame apskritime.
1982 m., kai salas buvo užėmę argentinečiai, Folklando (Malvinų) Salų vėliava buvo draudžiama. Dabar į Mercosur uostus taip pat draudžiama plaukti su šia vėliava – laivai turi iškabinti raudoną civilinę vėliavą.
Kernsas

Istorija

Miestas įkurtas 1876 m. ir pavadintas Kvinslando gubernatoriaus Wellington Cairns garbei. Kūrėsi kaip auksakasių gyvenvietė.
Levicė

Geografija

Levicė įsikūręs Mažojoje Padunojės žemumoje (Dunojaus vidurupio lygumos dalis), prie Hrono upės.

Ekonomika

Išplėtota tekstilės (medvilnės), chemijos (kosmetikos), statybinių medžiagų, baldų pramonė. Žemdirbystės regiono prekonomikos centras.

Kultūra

Yra muziejus, meno galerija, XIII a. pilies griuvėsiai. Miestas įkurtas XII a.
Vytenis Vasyliūnas

Vytenis Vasyliūnas (g. 1939 m. rugsėjo 25 d. Kaune) – vargonininkas virtuozas, pianistas, geofizikas. Žinomo smuikininko ir pedagogo Izidoriaus Vasyliūno ir muzikos žurnalistės Elenos Jonušaitės-Vasyliūnienės sūnus.

Biografija

1944 m. su tėvais pateko į Vokietiją, kur gyveno pabėgėlių stovyklose, vėliau – į Austriją, 1950 m. – į Kolumbiją (Pietų Amerika). 1951–1954 m. studijavo Kolumbijos Popayan konservatorijoje.
1954 m. atvyko į JAV ir 1955–1958 m. privačiai mokėsi vargonuoti, nuo 1959 m. studijavo New England konservatorijoje Bostone. 1958–1962 m. Harvardo universitete studijavo fiziką ir įgijo bakalauro laipsnį. 1966 m. Masačusetso Technologijos institute gavo daktaro laipsnį, vėliau – ir fizikos profesoriaus mokslinį vardą. 1975 m. persikėlė dirbti į Vokietiją, buvo Max-Planck-Institut für Aeronomie direktorius. Pagrindinė mokslinio darbo sritis - erdvės fizika ir planetų magnetosferos. Yra parašęs apie 100 mokslinių straipsnių. 1975 m. Amerikos Geofizikų draugijos apdovanotas James B. Macelwane vardo premiją.
Muzikos studijas pradėjo Kolumbijoje. Vargonavimo mokėsi pas Arthur Howes, Catherine Byers, Donald Wiling. 1956–1964 m. su tėvu surengė daug instrumentinės muzikos koncertų, išleido plokštelių albumą. 1966–1975 m. profesoriaus asistentas Masačusetso technologijos institute. Nuo 1975 m. dirbo Max Plancko institute Vokietijoje, kur 1977 m. surengė tris vargonų koncertus. 1978 m. septynis koncertus surengė Europoje ir vieną Los Alamos, New Mexico. 1992 m. vargonų koncertą surengė Westwood Village, Kalifornijoje, taip pat koncertavo Vokietijoje, Belgijoje, Austrijoje, Skandinavijoje, Australijoje, Kolumbijoje, Izraelyje. Nuo 1998 m. kasmet koncertuoja Lietuvoje.

Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.
Gingivitas

Gingivitas - (lot. gingiva - dantenos), dantenų uždegimas. Sukelia bakterijos arba virusai dėl dantų apnašų, blogai įdėtos plombos arba protezų, dantų padėties ir sankandos anomalijos. Gingivitas taip pat gali prasidėti stokojant vitaminų, apsinuodijus sunkiaisiais metalais, sergant virškinamojo trakto, kvėpavimo organų, kraujo, infekcinėmis ligomis, sutrikus belatakių liaukų veiklai. Gingivitas gali būti ir vienas stomatito simptomų.
Sergant ūminiu gingivitu, dantenos paburksta, kraujuoja, vėliau apsitraukia pilkšvai gelsvomis apnašomis; jas pašalinus, atsiveria kraujuojančios opos. Ligoniui pakyla temperatūra, iš burnos sklinda blogas kvapas, teka tąsios seilės. Sergant lėtiniu gingivitu, dantenos patamsėja, padidėja (gali padengti net visą danties vainiką), kraujuoja. Gali prasidėti parodontitas.
Gydant gingivitą, šalinamos jį sukėlusios priežastys. Burna skalaujama dezinfekuojančiais tirpalais, šalinamos dantų apnašos ir dantų akmenys. Išvengti gingivito padeda tinkama burnos higiena.
Juškaičiai I

Aplinkinės gyvenvietės

Mirskiškė – 3 km
Leškiai – 0,5 km 
 BUBIAI – 4,5 km
ŠIAULIAI – 18 km 
 Trociškė – 2,5 km
Padegliai – 1 km
Jankaičiai – 2,5 km
Bazilionai – 2 km
Juškaičiai II – 0,5 km
Pagervinė – 4 km
Martinas (miestas)

Istorija

Miestas rašytiniuose šaltiniuose pirmą kartą paminėtas 1264 m. Nuo X a. iki 1918 m. Martinas priklausė Vengrijos karalystei. 1433 m. miestą sudegino husitai. Po dešimties metų Martine įvyko stiprus žemės drebėjimas. Miesto plėtra XV a. suprastėjo. XVIII a. miestas tapo apskrities administraciniu centru.
1994 m. rugpjūčio 24 d. Nacionalinė Slovakijos Respublikos Taryba Martiną paskelbė nacionaline slovakų kultūros sostine.

Sportas

Mieste įsikūręs ledo ritulio klubas MHC Martin, kuris žaidžia aukščiausiojoje Slovakijos ledo ritulio lygoje.
Lydalas

Lydalas (angl. melt; rus. расплав) – aukščiau lydymosi temperatūros įkaitinta, išsilydžiusi medžiaga (metalas, druska, šlakas, akmuo, stiklas, plastikas ir pan.).
Druskų ir šlakų lydalai paprastai yra joniniai skysčiai, sudaryti iš metalų katijonų, deguonies, sieros ir įvairių silicio oksidų anijonų.

Kitoks lydalų panaudojimas

Parafininis lydalas naudojamas mediniams poliams impregnuoti, kad apsaugoti nuo vandens.
Egzistuoja lydaliniai klijai, kurie ant klijuojamų paviršių užtepami lydalo pavidalo, o paskui sustingsta, sukabindami klijuojamus paviršius.
Vienas iš metalo cinkavimo būdų yra panardinimas į cinko lydalo vonią. Taip pat gali būti dengiama ir kai kuriais kitais metalais.
Aspire Dome

Istorija

2006 m. arenoje vyko Azijos žaidynės. 2010 m. komplekse surengtas 2010 m. Pasaulio uždarų patalpų lengvosios atletikos čempionatas.
2018 m. vyko 2018 m. pasaulio sportinės gimnastikos čempionatas.
Jonas Jablonskis (1932)

Biografija

1939–1944 m. mokėsi Gilvyčių pradžios mokykloje, 1952 m. baigė Šiaulių J. Janonio vidurinę mokyklą. 1952–1957 m. studijavo Kauno politechnikos instituto Hidrotechnikos fakultete.
Nuo 1957 m. Energetikos ir elektrotechnikos instituto (nuo 1967 m. Fizikinių-techninių energetikos problemų institutas, nuo 1992 m. Lietuvos energetikos institutas) Hidroenergetikos laboratorijos jaunesnysis mokslinis bendradarbis, konstruktorių grupės viršininkas, vyresn. mokslinis bendradarbis, šio instituto sektoriaus vadovas (nuo 1981 m.), vyriausiasis mokslo darbuotojas, 1981–1986 m. Hidrometeorologinių procesų sektoriaus vadovas.
1977 m. tobulinosi tarptautiniuose UNESCO aukštuosiuose hidrologijos kursuose Maskvoje. 1993 m. habilituotas technologijos mokslų daktaras.

Mokslinė veikla

Tyrimų sritis – Lietuvos hidrologija, klimato ir nuotėkio kaita, vandens ir hidroenergijos ištekliai. 1980–2001 m. su Brunonu Gailiušiu ir Milda Kovalenkoviene ištyrė ir apibendrino Lietuvos paviršiaus vandens išteklius, jų kaitą ir naudojimą energetikai bei jūrų transportui. Paskelbė 132 mokslinius straipsnius, padarė per 80 pranešimų mokslinėse konferencijose, parengė 50 mokslinių ataskaitų, su kitais parašė 17 monografijų.
Dviejų su puse Internacionalas

Dviejų su puse Internacionalas, Vienos Internacionalas.
Įkurtas 1921 m. Vienoje nuo Berno Internacionalo atsiskyrusių centristinių Vakarų Europos, JAV ir Rusijos (menševikų) socialdemokratų partijų.
Jo lyderiai Fridrichas Adleris, Otto Baueris, R. Grimas, Levas Martovas atsiribojo nuo komunistų, kaip skaldančių darbininkų judėjimą, siekė tęsti II Internacionalo partijų reformistinę politiką.
1921 m. Vienos Internacionalo nare tapo ir Lietuvos socialdemokratų partija.
1923 Vienos ir Berno internacionalai susijungė į Socialistinį Darbininkų Internacionalą.
Vytautas Bačius

Biografija

1952 m. baigė Ukmergės 2-ąją vidurinę mokyklą, 1957 m. – Vilniaus universiteto Istorijos-filologijos fakultetą.
1962-1976 m. Lietuvos radijo ir televizijos komiteto Paskutiniųjų žinių redakcijos korespondentas, vyresnysis redaktorius, „Dienos reportažų“ laidos organizatorius ir vedėjas. 1976-1981 m. Eltos ir TASS korespondentas, Eltos apžvalgininkas, 1981-1993 m. – Lietuvos radijo ir televizijos komiteto Radijo propagandos redakcijos darbuotojas. Parengė ir vedė laidas „Ekonomikos komentarai“, „Studija“, „Vilnius ir vilniečiai“. 1993-1994 m. – UAB „Baltijos televizija“ redaktorius, nuo 1994 m. – TV3 (buv. Tele-3)žinių skyriaus reporteris, direktorius.
Komizmas

Komizmas (gr. komikos) – juokingumas, žaismingumas.

Komizmo samprata

Komizmas yra vertybių išraiška, kuri susidaro iš prieštaravimo tokių tarp savęs susijusių reiškinių, kurių vienas žymi tam tikrą pozityvią (įprastą, žinomą) vertę, o kitas ją sumenkina.
Prieštaravimas gali būti tarp formos ir turinio, daiktų išvaizdos ir jų funkcijos, asmens elgesio ir situacijos, žodžių ir veiksmų, ketinimų ir galimybių, tikslo ir priemonių.
Juokiamės, kai pamatome, jog dalykas yra ne toks, koks turėtų, mūsų manymu, būti, kai pamatome nesutapimą tarp to, kuo dedamasi, ir to, kas iš tikrųjų yra, kai paaiškėja, jog tikslas neatitinka priemonių, kuriomis jo siekiama, kai veiksmai neatitinka pasiektų rezultatų, kai pretenzijos neatitinka galimybių, kai išvados neatitinka analizės ir t. t. – kai forma neatitinka turinio tam tikrame reiškinyje. Šitoks neatitikimas tarsi demaskuoja tą reiškinį, parodo jo nepagrįstumą ir tuo pačiu sukelia komiškumo jausmą, juoką.
Paprastai pajuokiamos žmogaus ar visuomeninio gyvenimo ydos, blogis, bjaurumas, pretenduojantis į tobulumą ir pripažinimą. Pavyzdžiui, menko proto ar luošas žmogus neatrodys juokingai, kol nelaikys savęs išminčiumi ar gražuoliu.
Komizmas visada yra kritiškas: vertintojas, remdamasis savo padėties, patirties, vertybių pranašumo jutimu, suvokia ir gali kitiems atskleisti reiškinį menkinančius bruožus.

Komizmo, kaip estetinės minties, raida

Šiuolaikinė komizmo samprata yra ilgos estetinės minties raidos rezultatas. Dar antikoje Platonas ir Aristotelis atkreipė dėmesį į komizmą kaip negatyvią daiktų charakteristiką. Apskritai senovės Graikijoje išryškėjo menkas komiškų žanrų vertinimas: jie buvo siejami su primityviais žmonių poreikiais ir sugebėjimais.
Labiau komiški žanrai paplito romėnų kultūroje, o ypač populiarūs pasidarė renesanso epochoje, kuomet tapo vienu iš hedonistinės orientacijos bruožų.
Švietėjai akcentavo auklėjamąją komizmo funkciją. Vienas švietėjų – Tomas Hobsas – nurodė tam tikrą vertintojo pranašumą komiškoje situacijoje.
Imanuelis Kantas komizmą aiškino kaip staigų įtemptos laukimo būsenos išnykimą.
Georgui Vilhelmui Frydrichui Hėgeliui komizmas – prieštaravimas, kurio dėka reiškinys pats save sunaikina.
Vėlesnės teorijos komizmą aiškina idealistiškai, racionalistiškai ir kt.

Funkcijos

Komizmas gali atlikti vien pramoginę fukciją, tačiau dažniausiai jis virsta estetine socialinės kritikos forma. Tuo atveju komiškumas kelia ne tik juoką, bet, verčia susimąstyti, vertinti, daryti išvadas ir taip kelia net komizmui priešingas reakcijas: liūdesį, rimtumą, kartėlį. Pagal kritikos atvirumo, piktumo, subtilumo laipsnį skiriama keletas komizmo formų: humoras, ironija, satyra, groteskas.
Kaip kritikos priemonė ir netiesioginis estetinio idealo reiškimo būdas komizmas atlieka auklėjamąją fukciją.

Žanrai

Įvairiose liaudies kūrybos, publicistikos, meno šakose komiškumas kuriamas remiantis skirtingais būdais ir principais, todėl susidarė ir skirtingi jo žanrai: komedija, anekdotas, pokštas, humoreska, parodija, šaržas, karikatūra ir kt.
FC Dornbirn 1913

Istorija

Klubo ištakos siekia 1913 m.
Nuo 2009/10 m. žaidė Erste liga pirmenybėse. Vėliau iškrito į žemesnį lygmenį ir dalyvavo regioninėse lygose. 2018/19 m. sezone Regionalliga Vakarų regione tapo nugalėtojais ir 2019/20 m. vėl pakilo į antrą pakopą Austrijos 2. Liga.
Catching Up with Depeche Mode

Apie albumą

Albumas pasirodė Lapkričio 11 d. Albume 13 dainų.
Visoms dainoms žodžius bei muziką sukūrė Gore'as, išskyrus Dreaming Of Me, New Life ir Just Can't Get Enough, kurias sukūrė Vince'as Clarke'as.
BAZ-5922

BAZ-5922 – Baltarusijos (Briansko automobilių gamykla) gamybos ratinė amfibija. Naudojama vežti žmones į apsemtas gyvenvietes, kai nevažiuoja autobusai, ir gelbėjimo operacijose. Sveria 11 t, veža iki 8 t krovinio arba apie 40 keleivių. Ši mašina yra civilinis raketinio komplekso Taškas (rus. Точка) transporterio (BAZ-5921) variantas.
BAZ-5922 techninės charakteristikos greičiausiai panašios į BAZ-5921 kuri yra triašė amfibija dyzeliniu varikliu, galinti važiuoti iki 70 km/val, plaukti iki 8 km/val ir pati sverdama 17,8 t vežti 7,2 t krovinį iki 650 km (be kuro papildymo).
BAZ-5922 automobiliais naudojasi Šilutės priešgaisrinė gelbėjimo tarnyba. Potvynio metu jos veikia kartu su PTS-M amfibijomis.
Ping-pong diplomatija

Terminas Stalo teniso diplomatija (angl. Ping-pong diplomacy) apibūdina Šaltojo karo laikų situaciją. 1950–1960 metais JAV ir Kinija bandė pagerinti santykius „normaliomis“, įprastomis diplomatijoje priemonėmis, tačiau vadinamosios Varšuvos konsultacijos buvo nevaisingos. Į pagalbą atėjo stalo teniso (angl. ping pong) žaidėjai. Pasaulio teniso čempionato 1971 metais Nagojoje (Japonija) metu Kinija pakvietė JAV tenisininkus į Pekiną. Po šio apsilankymo vyko tolesni aukšto rango politikų susitikimai (R. Niksonas 1972 m.), kurių metu atslūgo įtampa ir tarpusavio santykiai pagerėjo. Šiems įvykiams apibūdinti nuo to laiko vartojama sąvoka Ping-pong diplomatija.
JAV atstovų pakvietimas į Pekiną buvo ekranizuotas filme „Forestas Gampas“, kuriame Tomas Henksas kaip vienas teniso žaidėjų vyksta į Pekiną ir sutinka ten R. Niksoną.
Šiaurės Ilinojaus universitetas

Istorija

Šiaurės Ilinojaus universitetas įsteigtas 1895 m.

Žmonės

Romualdas Kašuba, inžinierius mechanikas, daktaras, universiteto Inžinerijos fakulteto įkūrėjas . Jo garbei pavadinta viena iš universiteto auditorijų
Grabijolai

Istorija

Grabijolai (Grabiały) minimi 1795 m. parapijų revizijoje kaip Zapalinos palivarkui priklausęs kaimas su 9 dūmais (sodybomis), kuriuose gyveno 41 vyras ir 29 moterys. Prieškario metais kaime buvo 29 sodybos (šiuo metu – 24). Kaimo pavadinimas padavimuose siejamas su dvarininku Grabeliu, nors, matyt, kilo iš lenk. hrabia („grafas“).
Nuo priešistorinių laikų ties Grabijolais būta perkėlos per upę. Vėliau čia veikė keltas, buvo medinis tiltas (sudegintas I pasaulinio karo pradžioje).
Konstantinas Tiškevičius savo ekspedicijos Nerimi metu pastebėjo, kad nuo Grabijolų upė jau imama vadinti ne Vilija, o Nerimi.
Baudžiavos laikais kaimas priklausė ant kalno stovėjusiam Zapalinos dvarui, kuris šiuo metu sunykęs. Kitapus upės iki II Pasaulinio karo buvo Grabijolų dvaras, kurio vietoje dabar išlikusi tik viena pakrantėje stovėjusi sodybėlė. Tarpukariu Grabijolų kaimą nuo kito Neries kranto skyrė Lietuvos ir Lenkijos demarkacinė linija, ėjusi upės viduriu. Tuo metu Grabijolų dvare buvo pastatytas lenkų pasienio postas, o Grabijolų kaime, didžiausiose valstiečių sodybose patalpas nuomavosi Lietuvos pasienio policija. Abiejų krantų pasieniečiai, norėdami pasirodyti, organizuodavo šventes savo upės pusėje.
2015 m. rugpjūčio 1 d. buvo minima 220 metų kaimo minėjimo šventė.

Aplinkinės gyvenvietės

Kazokiškės
Halogeninė lemputė

Halogeninė lemputė – apšvietimo įtaisas, panašus į kaitrinę lemputę, tačiau turintis mažesnę kolbą, pripildytą inertinių dujų su nedidele halogeno (jodo arba bromo) priemaiša. Tokia lemputė gali arba veikti aukštesnėse temperatūrose (būdama apie 20 % efektyvesnė nei paprasta kaitrinė) arba, veikdama kaitrinei įprastiniu režimu, tarnauti apie du kartus ilgiau. Halogeninės lemputės šviesos išeiga yra apie 28 lm/W.